富裕縣

富裕係中華人民共和國黑龍江省齊齊哈爾市嘅縣。面積4026km²，2011年人口29萬。富裕地力好，農業上主要係養奶牛同種一系列嘅經濟作物，譽爲「中國鮮奶之鄕」。民國時曾經一度嗌永年縣。

史 
「富裕」呢個名係訛轉自縣內嘅「烏裕爾河」嘅名。「烏裕爾」喺女真話嘅意思係低窪地噉解。古稱瑚裕爾，又寫富裕爾，此外重有烏裕、瑚裕、蒲峪、福余等一系列女真話各時期嘅同音異字寫法。未設縣前就經已有胡雨爾屯，之後又嗌富裕屯，後來變成富裕鄉、富裕設治局，最終升爲富裕縣，箇名一路繼承過來。
富裕舊時係北方遊牧民族嘅領地，比如濊貊、扶餘、豆莫婁、室韋。
金代時屬上京路嘅蒲峪路，元代時係成吉思汗細佬貼木哥斡赤斤嘅封地，至元二十四年四月斡赤斤嘅重孫乃顏反叛，九月哈丹跟住叛亂，平定後歸遼陽行中書省水達達路萬戶府灰亦爾千户管轄，境內起咗「錫伯圖爾城」同「牙剌」「捻站」兩個驛站，呢兩個驛站後來畀清朝延用，分別改名爲「塔哈爾站」「寧年站」。
明代屬奴兒干都指挥使司福余衞，福余就係「烏裕爾」。
清代先係歸盛京總管，順治十年歸寧古塔昂邦章京，康熙二十二年歸新設嘅黑龍江將軍，受佢嘅手下齊齊哈爾副都統管轄。
民國二年龍江府改爲龍江縣，富裕西部畀佢轄，東部歸依克明安旗。1929年喺當地鄉紳申請下，12月8號設富裕設治局。1933年6月畀滿洲國政府升爲丁等縣做富裕縣，屬黑龍江省。遞年十二月歸龍江省。日本投降後歸嫩江省，1949年5月撤銷嫩江省同時歸黑龍江省。1948年10月舊縣城經常水浸，交通不便，於是縣府從烏裕爾河南嘅富裕鎮搬去河北嘅寧年鎮，1956年10月24號寧年鎮改名富裕鎮，原先嘅富裕鎮改名富路鄉。1984年12月歸齊齊哈爾市管轄。

政區 
富裕轄5鎮、3鄕、2箇民族鄉、2箇單位。
鎮：富裕鎮、富路鎮、富海鎮、二道灣鎮、龍安橋鎮
鄕：繁榮鄉、紹文鄉、忠厚鄉
民族鄉：友誼達斡爾族滿族柯爾克孜族鄉、塔哈滿族達斡爾族鄉
單位：富裕牧場、繁榮種畜場

齊齊哈爾政區